
[bookmark: TextBodyBegin]Europski parlament, 
−	uzimajući u obzir svoje prethodne rezolucije o Kini,
[bookmark: _GoBack]−	uzimajući u obzir članak 144. stavak 5. i članak 132. stavak 4. Poslovnika,
A. 	budući da Komunistička partija Kine od 1999. sustavno progoni vjerski pokret Falun Gong kako bi ga iskorijenila; budući da se stanje slobode vjeroispovijesti diljem Narodne Republike Kine pogoršava; budući da su u toj represiji ključni cenzura i nadzor koji se temelje na tehnologiji; budući da se u članku 36. Ustava Narodne Republike Kine navodi da svi građani imaju pravo na slobodu vjeroispovijesti; 
B. 	budući da je zabilježeno da su kao posljedica progona koji Komunistička partija Kine provodi od 1999. umrle tisuće sljedbenika Falun Gonga; budući da se sljedbenike tog pokreta često pritvara i navodno podvrgava mučenju, psihološkom zlostavljanju i prisilnom uzimanju organa kako bi se odrekli svoje vjere; 
C. 	budući da su sljedbenici Falun Gonga Ding Yuande i njegova supruga Ma Ruimei 12. svibnja 2023. uhićeni bez uhidbenog naloga; budući da je Ma Ruimei puštena na slobodu uz jamčevinu, ali ju je naknadno zastrašivala policija zbog kampanje spašavanja koju je u inozemstvu pokrenuo sin spomenutog para; 
D. 	budući da je Ding Yuande osam mjeseci bio u pritvoru, pri čemu su mu uskraćivani posjeti članova obitelji; budući da je 15. prosinca 2023. osuđen na tri godine zatvora i novčanu kaznu od 15 000 CNY; budući da je uložio žalbu na presudu; 
1. 	snažno potiče Narodnu Republiku Kinu da smjesta okonča progon sljedbenika Falun Gonga i drugih manjina, uključujući Ujgure i Tibetance; zahtijeva trenutačno i bezuvjetno puštanje na slobodu Dinga Youandea i svih sljedbenika Falun Gonga u Kini; 
2. 	poziva Narodnu Republiku Kinu da prekine domaći i transnacionalni nadzor i kontrolu te represiju slobode vjeroispovijesti; apelira na Narodnu Republiku Kinu da poštuje svoje obveze u okviru međunarodnog prava i vlastitog ustava prema kojima je dužna poštovati i štititi ljudska prava; 
3.	poziva države članice EU-a da obustave ugovore o izručenju s Narodnom Republikom Kinom;
4. 	naglašava da bi poštovanje ljudskih prava, demokracije i vladavine prava trebalo biti u središtu odnosa između EU-a i Kine; poziva EU i njegove države članice da podrže i olakšaju međunarodnu istragu progona sljedbenika Falun Gonga te da u okviru svih političkih dijaloga i dijaloga u području ljudskih prava s kineskim vlastima pokreću temu progona vjerskih manjina; poziva države članice i delegaciju EU-a u Narodnoj Republici Kini da prate suđenja; 
5. 	poziva EU i njegove države članice da javno osude zloupotrebu presađivanja organa u Kini te da upotrijebe globalni režim sankcija EU-a u području ljudskih prava i nacionalne režime sankcija protiv svih počinitelja i subjekata koji su doprinijeli progonu sljedbenika Falun Gonga u Kini i u inozemstvu; ističe da bi mjere EU-a trebale uključivati odbijanje izdavanja viza, zamrzavanje imovine, protjerivanje s teritorija EU-a, među ostalim na temelju izvanteritorijalne jurisdikcije, te podizanje međunarodnih kaznenih optužbi; 
6.	nalaže svojoj predsjednici da ovu Rezoluciju proslijedi institucijama EU-a, vladama i parlamentima država članica te vladi i parlamentu Narodne Republike Kine.

